Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamine

(2022/C 397/12)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1308/2013 (1) artiklile 98 kahe kuu jooksul alates dokumendi avaldamise kuupäevast.

KOONDDOKUMENT

„Terras do Navia“

PGI-ES-02787

Taotluse esitamise kuupäev: 23.7.2021

1. Registreeritav(ad) nimetus(ed)

Terras do Navia

2. Geograafilise tähise tüüp

KGT – kaitstud geograafiline tähis

3. Viinamarjasaaduste kategooriad

1. Vein

4. Veini(de) kirjeldus

1. Valged veinid

LÜHIKIRJELDUS

Üldiselt on need veinid värske ja pehme maitsega, selged ja eredad ning julgete aroomidega, andes hea ettekujutuse viinamarjadest, millest need on valmistatud. Neil on mõõdukas alkoholisisaldus, lõhnas on tunda lille- ja puuviljaaroome ning happesus on heas tasakaalus.

Valgete veinide värvus on kollane rohekate toonidega. Neil on intensiivne lillede ja värske küpse puuvilja lõhn, nad on hea struktuuriga, küllusliku ja värske maitsega, tsitrusviljade varjundiga.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus 5,0 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 17,9 Maksimaalne vääveldioksiidi üldsisaldus (milligrammides liitri kohta) 200

2. Punased veinid

LÜHIKIRJELDUS

Üldiselt on need veinid värske ja pehme maitsega, selged ja eredad ning julgete aroomidega, andes hea ettekujutuse viinamarjadest, millest need on valmistatud. Neil on mõõdukas alkoholisisaldus, lõhnas on tunda lille- ja puuviljaaroome ning happesus on hea tasakaaluga.

Punased veinid on keskmist kuni tumepunast värvi violetsete varjunditega. Neil on küpsete puuviljade ja marjade (põldmarja, kirsi, maasikapuu vilja ja jõhvika) aroomid ja põhiliselt punaste marjade maitse koos kerge tanniinise järelmaitsega. Alkoholisisalduse ja happesuse hea tasakaalu tõttu sobib neid veine laagerdada puitvaatides.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10 Minimaalne üldhappesus 5,0 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 17,9 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a. Peamised veinivalmistustavad

1.

Viljelustavad

Viinamarjade korjamisel tuleb kasutada kaste või muid mahuteid, mille on heaks kiitnud pädev asutus.

2.

Veinivalmistuse eritavad

Maksimaalne veinisaagis on 68 liitrit 100 kg viinamarjade kohta.

b. Maksimaalne saagikus

1. VALGED SORDID

10 000 kilogrammi viinamarju hektari kohta

2.

68 hektoliitrit hektari kohta

3. PUNASED SORDID

8 000 kilogrammi viinamarju hektari kohta

4.

54,40 hektoliitrit hektari kohta

6. Määratletud geograafiline piirkond

Veinivalmistamiseks võib kasutada üksnes selliste tootmis- ja töötlemispiirkondade viinamarjakasvatuste viinamarju, mis asuvad viinamarjakasvatuseks sobival maa-alal. Maa-ala hõlmab A Fonsagrada omavalitsusüksuse Cereixido, Lamas de Moreira, Monteseiro, San Martiño de Suarna, Vilabol de Suarna ja Vilar da Cuiña valdu; Navia de Suarna omavalitsusüksuse A Pobra de Navia, Barcia, Castañedo, Muñís, Mosteiro ja A Ribeira valdu ja tervet Negueira de Muñizi omavalitsusüksust. Kogu territoorium asub Lugo provintsis Galicia autonoomses piirkonnas.

Galicia autonoomse piirkonna õigussüsteemis tunnustatakse valdu kohalike territoriaalüksustena, mis moodustavad omavalitsusüksuse põhilise alajaotuse. Nende piirid kaardil on korrektsed ja hästi tähistatud.

7. Peamised veiniviinamarjasordid

ALBARÍN BLANCO – BRANCO LEXÍTIMO

ALBARIÑO

BRANCELLAO

BRUÑAL – ALBARÍN TINTO

CAÍÑO BLANCO

CAÍÑO TINTO

GODELLO

LOUREIRA – LOUREIRO BLANCO

LOUREIRO TINTO

MENCÍA

MERENZAO – MARÍA ORDOÑA

TORRONTÉS

TREIXADURA

8. Seos(t)e kirjeldus

Taotlus registreerida see geograafiline tähis tugineb veinide eriomasele kvaliteedile, mis on seotud tootmise geograafilise keskkonnaga, nagu allpool kirjeldatakse.

Määratletud piirkonna kliima võib liigitada mereliseks, üleminekuga vahemerelise kliima suunas, madalate keskmiste aastatemperatuuridega. Kõige kuumemad kuud on juuli ja august, mil keskmine temperatuur on 21 oC, öine ja päevane temperatuur kõigub olulisel määral, eriti just kuival suvel, mis tekitab rohkem vahemerelisele sarnase kliima, mida tõendab selliste liikide nagu maasika- ja korgipuu olemasolu. Kõige külmem kuu on jaanuar keskmise temperatuuriga 7,5 oC. Lähima ilmajaama andmeil on aastane sademete hulk 450 m kõrgusel merepinnast 650 mm.

Määratletud piirkonnas asub peaaegu kogu viinamarjakasvatusega hõivatud maa-ala 200–500 m kõrgusel merepinnast ja on mugavalt ümbritsetud merepinnast enam kui 1 000 meetri kõrgusele ulatuvate mägedega. Põhiliselt lõuna- ja edelasuunalisi viinamarjaistandusi kaitsevad Ancarese nõlvad ning Uria ja Acebo mäed põhja pool, mis tõkestavad oluliselt meretuuli.

Enamik muldasid on mõõdukalt happelised ja vett läbilaskvad, madala veehoidevõimega ning vähese orgaanilise aine sisaldusega pindmistes kihtides. Suurem osa muldasid on vanad, piisavalt sügavad ja hästi avatud päikesevalgusele, mis muudab nad viinamarjakasvatuseks sobivaiks.

Geoloogilises mõttes koosneb Navia kivimkompleks varapaleosoikumist pärit moondekivimitest, milles on ülekaalus liivakad kivimid ja kiltkivi. Kivimiliselt on kompleksis valdavalt Hertsüünia kurrutuse aegsed kilda, kvartsiidi ja graniidi paljandid ning suhteliselt väikese moondega settekivimid. Mullas on mõõdukalt jämedateralisi osi, mistõttu on vee läbilaskevõime suur ja mulda on lihtne töödelda. Muld on kerge tekstuuriga, enim levinud on savikas või savikas liivmuld hea vee ärajuhtimisvõimega ja piisava õhutusega.

Üldiselt on veinid selged ja eredad, värsked ja pehmed, lille- ja puuviljaliste aroomidega ning mõõduka alkoholisisaldusega, mida tasakaalustab happesus. Valged veinid on värvuselt kollased rohekate toonidega. Neil on tugev lillede ja värske küpse puuvilja lõhn, nad on hea struktuuriga, küllusliku ja värske maitsega, tsitrusviljade järelmaitsega. Punased veinid on keskmist kuni tumepunast värvi violetsete varjunditega. Neil on küpsete puuviljade ja põhiliselt punaste marjade maitse koos kergelt tanniinise järelmaitsega.

Need veinid peegeldavad hästi piirkonna temperatuuri, sademete ja kasvamistingimuste mõju. Sellele lisandub inimtegur, mida iseloomustab järgmine:

— viinapuude istutamine hästi avatud aladele, mille muld on soe, hästi vett läbilaskev ja vähese orgaanilise ainega, mis on sellele geograafilisele piirkonnale tüüpiline. Traditsiooniliste võrakujundus- ja lõikamismeetodite kohaselt kujundati viinapuu võra lehtrikujuliselt. Koos puidust tugedega ja keskmise istutustihedusega võimaldab see taimel paremini kohaneda kohapealse keskkonnaga ja tulemuseks on tasakaalustatud harmoonilised veinid, millel on suurepärane aroom ja hea säilimiskvaliteet;

— kohalike kohanenud sortide valik, mida teistes viinamarjakasvatuspiirkondades on raske leida. Nende hulgas väärib esiletõstmist „Branco Lexítimo“, mille omadused realiseeruvad selles piirkonnas täies mahus. Selle tasakaalustatud happesus ja alkoholisisaldus koos külluslike terpeenidega annavad valgetele veinidele suure intensiivsuse ja head lõhnaomadused. Silmapaistev punane viinamarjasort on „Merenzao“, kuigi selle istutusala ei ole suurim. Asukoht võimaldab välja arendada sordi täieliku potentsiaali ja toota veine, millel on intensiivne värvus, säilitades samal ajal peenuse koos väga stabiilse happesusega; õunhappe ja viinhappe vaheline hea tasakaal, kohane alkoholisisaldus ja antotsüaniinide suur hulk;

— pädeva asutuse lubatud kastide või muude mahutite kasutamine, mis on oluline viinamarjade kvaliteedi säilitamiseks nende veol viinamarjakasvatusest veinitehasesse, vähendades veini organoleptilist kvaliteeti mõjutavat kontrollimatu leotamise või käärimise riski.

Seoses loodusliku kasvukeskkonna mõjuga tuleb nimetada sellist tegurit nagu piirkonna Vahemere mõjutustega mereline kliima koos eriti kuivade suvede ja olulise öise ja päevase temperatuuri kõikumisega. See mõjutab otseselt marjade kvaliteedi jaoks tähtsate teiseste metaboliitide akumuleerumist, nagu fenoolühendid ja lenduvad ühendid, mis aitavad kujundada värvust, aroomi ja maitset ning seega viinamarjade ja veini kvaliteeti.

Tuleb märkida, et kasvamishooajal on selles piirkonnas temperatuur rohke päikesevalguse tõttu suhteliselt suur ja sellel on väga positiivne mõju fotosünteesile, mis omakorda suurendab viinamarjade suhkrusisaldust. Piirkonda iseloomustab ka märkimisväärne temperatuuri kõikumine, mis soodustab antotsüaniinide ja terpeenide akumuleerumist marjades.

Nõlvade avatus ja suund on otsustava tähtsusega tegur, kuna see võimaldab kasvatada viinapuid keerulistes kliimatingimustes ja parandada saagi kvaliteeti. Lõuna ja edela suund on selles geograafilises piirkonnas ideaalne viinamarjade ja veini kvaliteedi jaoks. Kasulikku mõju avaldavad ka mäed, mis moodustavad tõkke ja kaitsevad piirkonda meretuulte eest.

Tähtis on ka viinapuude istanduse kõrgus, sest kõrgel on temperatuur madalam, mis mõjutab marja fenoolset küpsust.

Mis puudutab muldasid, siis viinapuude kasvatamiseks on ideaalsete tingimustega sügavad, hästi kuivendatud mõõduka viljakuse ja veehoidevõimega mullad, mis vastavad piirkonna tingimustele. Mullad on ka happelised ja piirkonnas kasvatatavad viinamarjasordid on seda liiki mullaga hästi kohanenud.

Lühidalt võib öelda, et selle piirkonna veinide eriline kvaliteet on viinamarjakasvatajate sajandeid kujunenud oskuste tulemus: aastate jooksul on välja valitud viinamarjasordid, mis on kõige paremini kohanenud siinsete eriliste looduslike tingimustega, ja on välja arendatud kõige sobilikumad kasvatusvõtted. Kaitstud geograafilise tähisega viinamarjasordid, mida selles tootmispiirkonnas traditsiooniliselt kasvatatakse ning mis muudes viinamarjakasvatuspiirkondades ei ole levinud, annavad seega neist toodetud veinidele erilised kvaliteediomadused ja ainulaadse iseloomu. Kõnealuseid sorte käsitlevad mitmesugused uuringud on näidanud, et sortide aromaatne potentsiaal, mida iseloomustavad terpeenid, on suur eriti valgete viinamarjasortide puhul.

9. Muud olulised tingimused

Õigusraamistik:

siseriiklikud õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus

Veinid peavad olema toodetud ja villitud määratletud geograafilises piirkonnas. Transport ja villimine väljaspool veinivalmistuspiirkonda halvendaks veini kvaliteeti, sest seda võib ohustada redoksreaktsioon, temperatuurikõikumised ja muud mõjud. Mida pikem transport, seda suurem on risk. Päritolupiirkonnas villimine võimaldab säilitada toote eripära ja omadused. Sellepärast ja ka kohalike tootjate aastate jooksul kujunenud kogemuste ja veinide eriomaduste hea tundmise tõttu on vaja villida vein päritolupiirkonnas, säilitades sel viisil selle füüsikalised, keemilised ja organoleptilised omadused.

Õigusraamistik:

siseriiklikud õigusaktid

Lisatingimuse liik:

märgistamisega seotud lisasätted

Tingimuse kirjeldus:

Kõikidel pudelitel peab olema nummerdatud sertifitseerimismärgis, mille on väljastanud pädev asutus ja mille kinnitab pudelile veini tootja. Etiketil peab olema geograafilise tähise logo.

Link tootespetsifikaadile

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) ELT L 347, 20.12.2013, lk 671.